CELEX: 32019D0266
Language: sl
Date: 2019-02-14 00:00:00
Title: Izvedbeni sklep Komisije (EU) 2019/266 z dne 14. februarja 2019 o zaključku protidampinškega postopka za uvoz solarnega stekla s poreklom iz Malezije

15.2.2019   
               
               
                  SL
               
               
                  Uradni list Evropske unije
               
               
                  L 44/31
               
            
         IZVEDBENI SKLEP KOMISIJE (EU) 2019/266
         z dne 14. februarja 2019
         o zaključku protidampinškega postopka za uvoz solarnega stekla s poreklom iz Malezije
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 9(1) Uredbe,
         ob upoštevanju naslednjega:
         1.   POSTOPEK
         
         
                     (1)
                  
                  
                     Evropska komisija (v nadaljnjem besedilu: Komisija) je 23. maja 2018 z objavo obvestila o začetku v Uradnem listu Evropske unije (2) začela protidampinški postopek za uvoz solarnega stekla s poreklom iz Malezije.
                  
               
                     (2)
                  
                  
                     Preiskava je bila uvedena na podlagi pritožbe, ki jo je vložil EU ProSun Glass (v nadaljnjem besedilu: pritožnik) v imenu dveh proizvajalcev Unije, ki predstavljata več kot 25 % celotne proizvodnje solarnega stekla v Uniji. Pritožba je vsebovala dokaze o dampingu in o posledični znatni škodi, kar je zadostovalo za utemeljitev začetka preiskave.
                  
               
                     (3)
                  
                  
                     Komisija je v obvestilu o začetku pozvala zainteresirane strani, naj se ji javijo, če želijo sodelovati v preiskavi. Poleg tega je o začetku preiskave posebej obvestila pritožnika, druge znane proizvajalce Unije, znanega proizvajalca izvoznika in malezijske organe, znane uvoznike, dobavitelje in uporabnike, trgovce ter združenja, za katera je znano, da jih to zadeva, in jih povabila k sodelovanju.
                  
               
                     (4)
                  
                  
                     Vse zainteresirane strani so imele možnost, da v roku iz obvestila o začetku predložijo pripombe o začetku preiskave in zahtevajo zaslišanje pred Komisijo in/ali pooblaščencem za zaslišanje v trgovinskih postopkih.
                  
               2.   UMIK PRITOŽBE IN ZAKLJUČEK POSTOPKA
         
         
                     (5)
                  
                  
                     Pritožnik je z dopisom z dne 14. decembra 2018 obvestil Komisijo, da želi umakniti pritožbo.
                  
               
                     (6)
                  
                  
                     V skladu s členom 9(1) Uredbe (EU) 2016/1036 se postopek lahko zaključi, če se pritožba umakne, razen če takšen zaključek ne bi bil v interesu Unije.
                  
               
                     (7)
                  
                  
                     V preiskavi ni bilo ugotovljeno, da bi bilo nadaljevanje postopka v interesu Unije. Zato je Komisija menila, da bi bilo treba preiskavo za uvoz solarnega stekla s poreklom iz Malezije v Unijo zaključiti. Zainteresirane strani so bile o tem ustrezno obveščene in so imele možnost predložiti svoje pripombe. Javilo se je deset uporabnikov solarnega stekla, ki so podprli zaključek postopka. Druge pripombe niso bile prejete.
                  
               
                     (8)
                  
                  
                     Komisija je zato sklenila, da bi bilo treba protidampinški postopek za uvoz solarnega stekla s poreklom iz Malezije v Unijo zaključiti brez uvedbe ukrepov.
                  
               
                     (9)
                  
                  
                     Ta sklep je v skladu z mnenjem odbora, ustanovljenega s členom 15(1) Uredbe (EU) 2016/1036 –
                  
               SPREJELA NASLEDNJI SKLEP:
         
            Člen 1
            Protidampinški postopek za uvoz solarnega stekla, uvrščenega pod oznaki TARIC 7007198012 in 7007198018, s poreklom iz Malezije se zaključi.
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 14. februarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 176, 30.6.2016, str. 21.
         
            (2)  Obvestilo o začetku protidampinškega postopka za uvoz solarnega stekla s poreklom iz Malezije (UL C 174, 23.5.2018, str. 8).